Foto: Index, Hina

ŽUPANIJSKI sud u Zagrebu, konkretno sudac Marijan Vugić, potpisao je pravomoćnu presudu kojom se Zdravku Mamiću vraća mogućnost prisilne naplate nad imovinom Eduarda da Silve zbog nakupljenih dugovanja na temelju potpuno valjanih ugovora o zastupanju, posredovanju i ulaganju tijekom karijere nekadašnjeg hrvatskog reprezentativca.

Prije godinu dana, podsjetimo, Eduardo je dobio presudu na Općinskom sudu u Zagrebu koji je obrazložio da su Mamićeva potraživanja od igrača preko građanskih ugovora najobičniji harač, a građanski ugovori zapravo sportski, o kojima računa mora voditi i Hrvatski nogometni savez. Napadač Hrvatske i Dinama morao je Mamiću vraćati i do 50 posto primanja od premija, transfera i marketinških prava, a Općinski sud takvu je građansku praksu Zdravka Mamića proglasio zelenaškom.

No, Županijski sud Mamićevog intimusa Ivana Turudića sada u potpunosti mijenja mišljenje prvostupanjskog suda koje bi u pitanje dovelo i valjanost svih građanskih ugovora koje je Mamić, koliko je poznato, potpisivao s desecima Dinamovih igrača.

Nakon serije postupaka, žalbi i protutužbi, spor između Eduarda i njegovog pokrovitelja Mamića, kako ga je sud i službeno nazvao, došao je u drugom stupnju u ruke Turudićevih sudaca koji su konačno odlučili da davanja igrača od 50 posto nogometnom mešetaru i čelnom čovjeku hrvatskog nogometa, nisu lihvarska, niti su takvi ugovori ništetni.

Zdravko Mamić u međuvremenu, u Remetincu prikuplja sredstva za jamčevinu koju tom istom, Turudićevom sudu mora uplatiti kako bi se sa slobode branio optužbi da je da suokrivljenicima iz gradskog kluba Dinamo izvukao ukupno blizu 200 milijuna kuna preko nogometnih transfera. Jedan od sumnjivih poslova je moguće i lukrativni transfer Eduarda da Silve u Arsenal. Sud mu je odredio jamčevinu od 14 milijuna kuna, a potom mu u drugom postupku teoretski otvorio mogućnost da polovicu od tog iznosa namiri od dugova Eduarda da Silve. Ili preciznije rečeno, da dugove od Eduarda naplati njegov sin Mario na kojeg je u međuvremenu prebacio sva potraživanja i koji je Eduardu već blokirao svu imovinu u Hrvatskoj. Eduardo je podnio protutužbu i izgubio na Turudićevom sudu.

Odvjetnik Eduarda da Silve, nekadašnji predsjednik Vrhovnog suda Ivica Crnić kazao nam je da presudu vidi kao navijačku, dok Eduardo da Silva tvrdi da je Turudićev sud namjerno ili slučajno pogodovao Zdravku Mamiću. O paralelnom sustavu vlasti koji je stvorio gazda najtrofejnijeg kluba u državi, ali i hrvatskog nogometa u cjelini, Index je već naširoko pisao, ali se priča uvijek iznova aktualizira. Mamiću legitimitet godinama daju upravo zakoni RH i njihovi izvršitelji. Spoznali smo to i s posljednjom aferom na Ustavnom sudu obzirom na jasne indicije da je Mamić preko sutkinje Slavice Banić nastojao intervenirati u ocjenu ustavnosti novog Zakona o sportu, a koji ruši nakaradan sustav izbora u Hrvatskom nogometnom savezu, također posložen da djeluje kao država unutar državne s Mamićem na čelu.

Ocjenu ustavnosti podnio je upravo Hrvatski nogometni savez, da bi istu brzopotezno povukao nakon što je objavljeno da USKOK prisluškuje sutkinju Banić, Mamića i njihove komunikatore preko kojih su se navodno čuli 80 puta tijekom dva mjeseca. Ustavni sud Mamiću je poslužio kao pisoar. Nemoćan je pred gazdom i splitski prekršajni sud, koji ga u četiri godine nije stigao osuditi za huligansko ponašanje na stadionu u Splitu. Slučaj je otišao u apsolutnu zastaru, što je ustaljeni mehanizam za prekršitelje u sportu koji djeluje loptanjem predmetom putem Visokog prekršajnog suda u Zagrebu.

Jasno je da Mamiću njegov status jamči utjecaj i bogatstvo koji nadilaze nogometne i sportske okvire, kao i povezanost s jednako moćnim ličnostima iz političkih, gospodarskih i pravosudnih krugova.

Za ovu priču ostavljamo po strani posljedice Mamićevog svevlašća u hrvatskom nogometu posljednjih desetak godina; veliki klub sveden na razinu zabave "za jednu obitelj" i podanike iz uprave, koji u milijunskom gradu ne zanima više od par tisuća ljudi, ali s ulaznicom poklonjenom uz pivo, reprezentacija Hrvatske pretvorena u prodajni izlog s unaprijed utvrđenim igračkim kvotama, dok je savez u Mamićevoj eri galerija nasilnika, kriminalaca i HDZ-ovaca.

Predsjednik sudačkog vijeća Turudićevog suda ujedno je i predsjednik Arbitražnog suda HNS-a

Podsjećamo, međutim, na Mamićevu čvrstu i dugu povezanost s najmoćnijim sucem u državi, Ivanom Turudićem, uvaženim gostom na utakmicama hrvatske reprezentacije i Dinama, čiji suci odrađuju i unosne gaže u Arbitražnom sudu Hrvatskog i Mamićevog nogometnog saveza.



Sudac Turudić i Zoran Cvrk, u druženju uoči utakmice reprezentacije (Foto: D. Redžić / Index)

Jasna Smiljanić i Ivica Veselić, koji je u međuvremenu unaprijeđen i do predsjednika Vijeća Županijskog suda, od hrvatskog nogometa dobro zarađuju kao arbitri HNS-ovog Arbitražnog suda. Prema podacima iz njihovih imovinskih kartica, koje je Index zatražio i dobio od Državnog sudbenog vijeća, Jasna Smiljanić tijekom 2013. i 2014. godine prijavila je mjesečni prihod po ugovoru o djelu Arbitražnog suda HNS-a u iznosu od 4500 tisuće kuna za razdoblje od 1. studenog 2012. godine, dok je Veselić na osnovu ugovora s HNS-om, kao predsjednik i sudac Arbitražnog suda prijavio iznos od gotovo 97 tisuća kuna 2014. godine te 66 tisuća kuna 2013. godine. Ukupno, u razdoblju od dvije godine prijavili su 226 tisuća kuna primitka od ugovora s Hrvatskim nogometnim savezom.

Zdravko Mamić je dopredsjednik saveza u kojem je visoki županijski i Turudićev sudac Ivica Veselić ujedno predsjednik Arbitražne komisije nogometnog saveza.

Predsjednik zagrebačkog Županijskog suda više puta javno je prisegnuo kako u slučaju sudskog postupka protiv Zdravka Mamića ni na koji način ne bi bio povezan s tim suđenjem, ili kako je rekao "otišao bih 100 kilometara dalje od tog postupka". Razloge Turudićevog dalekog bijega od eventualnog suđenja Mamiću, treba tražiti u velikom prijateljstvu između najmoćnijeg hrvatskog suca i najvećeg nogometnog moćnika u zemlji.

Turudić i Mamić bliski su godinama, a Index je o njihovim druženjima u jednom zagrebačkom kafiću pisao još prije tri i pol godine, kada je hrvatski nogomet iz temelja tresao skandal i istraga u sklopu koje su uhićeni čelnici sudačke organizacije.

Tekst se nastavlja ispod oglasa

Intimiziranje najmoćnijeg hrvatskog suca i jednako važnog nogometnog dužnosnika, dodatno dobiva na težini ako znamo da Ivan Turudić, kao predsjednik zagrebačkog Županijskog suda, određuje kojem sucu ide koji predmet, pa tako i onaj u tada aktualnom slučaju Širić i Djedović, jer nakon USKOK-ove istrage zbog korupcije i organiziranog kriminala u hrvatskom nogometu, suđenje nogometnim sucima koji su tražili i dobivali bogatstvo za "pošteno suđenje", bilo je upravo pred Županijskim sudom u Zagrebu.

Zapitali smo se tada pričaju li Mamić i Turudić na kavama kako napreduje slučaj korupcije u nogometu? Jer Turudić, kao i tada, kada se radilo o suđenju osječkom sudačkom gangu, pa tako i sada, kada je izgledno suđenje Mamiću, određuje suca u slučaju, može samim tim utjecati na suca i na predmet, odnosno u kojem će smjeru istraga ići, a dostupne su mu informacije iz spisa, kao i dokazi i iskazi svjedoka. Ovo sve napominjali smo zato što je Mamić bio itekako zainteresiran za slučaj pod nadležnosti čovjeka s kojim se redovno nalazi u srdačnom razgovoru i druženju. Tako da njihova kafenisanja, obzirom na aktere i trenutak, nikako nisu imala istu težinu kao tisuće ostalih na kojima se bistre kojekakve teme.

Naravno da se svatko ima pravo sastajati sa svakim i družiti onako kako mu paše, ali predsjednik jednog od najvećih hrvatskih sudova nije bilo tko, ni "svatko". Zdravko Mamić je također zanimljiv "netko", točnije apsolutni gospodar hrvatskog nogometa, pa njihovo druženje u vrijeme kada su ključni ljudi hrvatskog nogometa završili pod ključem, a Mamić u najgledanijoj emisiji javne televizije čitao detalje iz službenih kriminalnih zabilješki dobiva na težini, koja sad samo dodatno raste, kada i Mamić i sam pohodi Zrinjevac češće nego što bi htio.

Ugledna uskočka i HNS-ova sutkinja: Uvijek ću piti kavu sa Zdravkom jer je vedra osoba, a morate priznati i da je zgodan

Mamićevom šarmu i kavicama s njim ne može odoljeti ni ugledna sutkinja Jasna Smiljanić, koja također arbitrira u savezu u kojem Mamić dopredsjeda. Nekadašnja zamjenica Ivana Turudića, dok je aktualni predsjednik Županijskog suda još predsjedao uskočkim odjelom tog suda, da bi potom i sama preuzela upravljanje uskočkim aparatom. Uskočki sudovi uvedeni su kako bi borba protiv korupcije dobila jači zamah, a uslijed poplave korupcijskih afera u državi. Smiljanić je kao predsjednica uskočkog odjela imala uvid u spise i izjave svjedoka u predmetima istrage, kakav je i slučaj hrvatskog nogometa. "Ja sam iz Bjelovara, kao i Zdravko. Poznajemo se čitav niz godina i uvijek imamo o čemu razgovarati. Uvijek ću piti kavu s njim jer je vedra osoba, a morate priznati i da je zgodan. Nadam se da sam barem dobro ispala na fotografiji", kazala nam je uskočka sutkinja, koja ne vidi ništa sporno u činjenici da se smješka u društvu gazde hrvatskog nogometa koji grca u korupciji, a što je osnovni djelokrug njezinog posla.

Nagledaju sami sebe, a Županijski sud već dugo figurira kao "Mamićev sud"

Mišljenje Jasne Smiljanić gore je navedeno i slikom opisano, a iz njega se iščitava da ona kao sutkinja Županijskog suda ne vidi etički prijepor u sastajanju s Mamićem po zagrebačkim birtijama. Sudac Ivica Veselić Indexu je kazao da on ipak bira s kim pije kave, ističući da je potpuno neovisan, kako od Mamića, tako i od Turudića. Arbitražni sud HNS-a kao nadležan je za rješavanje statusnih pitanja igrača i trenera te imovinskih sporova koji nastaju između pojedinih subjekata HNS-a. U slučaju da sudac HNS-ovog arbitražnog suda, ako ocijeni da postoje okolnosti za njegovu nepristranost, može se sam izuzetni iz postupka. Takav slučaj u praksi je nezabilježen.

Za utvrđivanje eventualnog sukoba interesa u ovom slučaju nije nadležno saborsko Povjerenstvo za sprječavanje sukoba interesa. Suci su u nadležnosti upravo Državnog sudbenog vijeća, koje uredno bilježi primanja Turudićevih sudaca od strane Mamićevog HNS-a, no nismo sigurni provjerava li odnos koji je sudeći po našem iskustvu praćenja rada HNS-a i hrvatskog sudstva i više od sukoba interesa. Posebno je nejasno kako o tome sudi Ivica Veselić, koji je ujedno i član Državnog tog sudbenog vijeća, tijela koje kontrolira imovinske kartice, postavlja, razrješava i ocjenjuje suce. Zar da za eventualni sukob interesa prijavi sam sebe?

Ivica Veselić, iza 16 sati kada završi smjenu na sudu, može u fušu predsjedati Arbitražnim sudom HNS-a, Časnim sudom Hrvatske liječničke komore i Hrvatske odvjetničke komore, a ima i ugovor kao miritelj s Hrvatskim uredom za osiguranje.

Ovom pravnom incestu dodajmo da je Turudićev zamjenik, dopredsjednik Županijskog suda, ujedno i predsjednik Vijeća sportske arbitraže Olimpijskog odbora.

Hanžeković: Čovjek od posebnog povjerenja za Dinamo

Mamićevoj povezanosti s pravnim uglednicima tu nije kraj, jer jedan od njegovih najbližih suradnika je Marijan Hanžeković, najmoćniji i najbogatiji hrvatski odvjetnik, koji je, poput Mamića, itekako proširio svoje poslove i investicije van primarne djelatnosti. Hanžeković ugledom stručnjaka daje pravni legitimitet Mamićevom Dinamu, točnije klupskoj Skupštini. Koliko Mamić vjeruje Hanžekoviću, govori što mu je povjerio i privatizaciju Dinama.

Konačno, nije Mamić jedino što povezuje najmoćnijeg hrvatskog suca i odvjetnika, jer Ivan Turudić, sin istoimenog predsjednika Županijskog suda u Zagrebu, bio je zaposlen kod Marijana Hanžekovića i to upravo u njegovoj medijskoj kući. Od srpnja više tamo ne radi, kazao nam je.

Sve te poveznice imaju i veći smisao uslijed Mamićevog uhićenja: obzirom da ga je Turudićev sud pustio da se brani sa slobode u zamjenu za višemilijunsko jamstvo, ali mu izrekao i mjeru zabrane obavljanja funkcije u Dinamu, gazda klub sada može voditi samo preko odvjetnika. Osim na Jadranku Sloković, Mamić može računati i na iskustvo svog skupštinara Hanžekovića.